Diari Oficial de la Generalitat Valenciana


Sumari del DOGV 6702, del 30-01-2012 (2012/696)

RESOLUCIÓ de 16 de gener de 2012, del president del Consell Valencià de Cultura, per la qual es convoquen el concurs literari i el concurs d'il·lustració sobre el reciclatge i les deixalles.
----------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6702

Data del DOGV
:   30-01-2012

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2012/696


Data del document
:   16-01-2012

Organisme emissor
:   Consell Valencià de Cultura

Tipus de document
:   Resolució

Descriptors 

:   * distinció honorífica

RESOLUCIÓ de 16 de gener de 2012, del president del Consell Valencià de Cultura, per la qual es convoquen el concurs literari i el concurs d'il·lustració sobre el reciclatge i les deixalles. [2012/696]  
El Consell Valencià de Cultura ha fet pública reiteradament la seua preocupació pels problemes derivats de l'acumulació de deixalles, és a dir de materials orgànics o inorgànics considerats inservibles i consegüentment rebutjats. En abril de 2011, sense anar més lluny, el CVC va emetre un Manifest per un desenvolupament sostenible, en el qual insistíem en la impossibilitat de sostenir un creixement continu i il·limitat «que no sols exhaurix el planeta sinó que el convertix en un immens femer de residus que enverinen la biosfera i, per descomptat, a nosaltres mateixos».  
I és que vivim per damunt de les nostres possibilitats ecològiques, i amb això degradem els fonaments que sostenen la nostra pròpia existència sobre el planeta. En 1930 hi havia 2.000 milions d'éssers humans, però ara ja en som 7.000 milions. D'ells, quasi 1.000 milions patixen fam crònica o desnutrició. No obstant això, en les zones més desenvolupades del món no sols consumim en excés, sinó que malbaratem els recursos i produïm més rebutjos dels necessaris.  
Com a mostra palpable del balafiament global i de la quantitat de residus acumulats hem de recordar l'existència d'enormes illes o concentracions de deixalles, majoritàriament plàstiques, que suren en els oceans. L'illa o taca del Pacífic, la més extensa, ocupa una superfície dos vegades major que el territori dels Estats Units d'Amèrica, i és, segons els científics, l'abocador més gran del món.  
Al volum de residus que es genera contínuament cal afegir la perillositat d'algunes deixalles, productes inflamables, corrosius, tòxics o infecciosos. Els residus poden contaminar les aigües superficials, les aigües subterrànies, el sòl i l'aire, i afectar els éssers humans, altres espècies i fins els ecosistemes. I hi ha també els residus produïts per les centrals nuclears, alguns dels quals, els d'alta radioactivitat, han de ser soterrats en magatzems geològics profunds.  
  
Hi ha, d'altra banda, diverses maneres d'actuar contra el problema, fins i tot individualment. Es tracta de reduir la producció de residus, per exemple triant productes amb envasos mínims, amb etiquetes ecològiques -fàcilment degradables-, fent un consum responsable, intentant allargar la vida dels productes, reciclant i reutilitzant la major quantitat possible de materials, etc.  
És obvi que l'acció dels governs municipals, els quals solen ocupar-se de la gestió de les deixalles, no és prou per ella mateixa per a resoldre el problema de la producció i l'emmagatzemament dels residus. Cal sensibilitzar l'opinió pública, un nivell alt d'educació cívica i un suport decidit a la investigació, per a trobar mètodes més segurs i efectius de reciclatge i d'eliminació de residus.  
  
Per això, el Consell Valencià de Cultura convoca dos concursos, un de creació literària i un altre de dibuix, sobre el reciclatge, les deixalles i la necessitat de mantenir un desenvolupament sostenible.  
La iniciativa pretén sensibilitzar els jóvens i fomentar-ne la capacitat creativa, a fi que siguen no solament receptors, sinó també portaveus d'un objectiu comú, que només s'aconseguirà amb la col·laboració de tots: cridar l'atenció sobre el problema de la producció immoderada de deixalles i dels seus alts costos ecològics, socials i econòmics, i sobre la importància del reciclatge.  
Com en ocasions anteriors, el Consell Valencià de Cultura promourà l'exposició pública de les obres presentades en el Centre Museístic del Barri del Carme de València.  
De conformitat, i fent ús de les competències assignades en la Llei 12/1985, de 30 d'octubre, de la Generalitat Valenciana, del Consell Valencià de Cultura, i del Decret 202/1998, de 15 de desembre, pel qual s'aprova el Reglament d'Organització i Funcionament del Consell Valencià de Cultura, i d'acord amb la Llei 38/2003, de 17 de novembre, General de Subvencions, i el Text Refós de la Llei d'Hisenda Pública de la Generalitat Valenciana, aprovat per Decret Legislatiu de 26 de juny de 1991, resolc:  
  
Primer  
Convocar el concurs literari i el concurs d'il·lustració sobre el reciclatge i les deixalles i aprovar les bases per les quals es regulen estes convocatòries, que s'inclouen com a annex I d'esta resolució.  
  
Segon  
Els premis concedits en virtut d'esta convocatòria seran sufragats a càrrec de l'aplicació pressupostària 08.16.68.073.22.1, línies de subvenció T1102000 i T1103000 del Pressupost del Consell Valencià de Cultura per a l'any 2012.  
Contra la present resolució, que posa fi a la via administrativa, podran els interessats interposar, potestativament, recurs de reposició davant del mateix òrgan que l'ha dictat, en el termini d'un mes, comptat des de l'endemà de la seua publicació, de conformitat amb el que preveuen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener, o bé, directament, recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, de conformitat amb el que preveuen els articles 10.1.a i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 16 de gener de 2012.- El president: Santiago Grisolia.  
  
  
ANNEX I  
  
Bases per a la concessió del Concurs Literari i del Concurs d'Il·lustració sobre el reciclatge i les deixalles.  
  
Bases generals  
1) Poden prendre part en el concurs tots els alumnes de centres valencians d'ensenyament públics, concertats i privats, que estiguen cursant estudis d'ESO o de Batxillerat.  
2) Els centres docents reuniran els treballs presentats pels seus alumnes i els enviaran, abans del 30 d'abril de 2012, a esta direcció:  
  
Consell Valencià de Cultura  
Concurs sobre reciclatge i deixalles  
Palau de Forcalló  
C/ Museu 3  
46337 València  
No s'admetran enviaments per correu electrònic.  
3) Un jurat nomenat pel Consell Valencià de Cultura seleccionarà un treball per cada curs d'ESO i de Batxillerat, tant en la modalitat literària com en la de dibuix.  
4) Els treballs premiats, i també els altres que el jurat considere distingir, passaran a ser propietat del Consell Valencià de Cultura, el qual podrà publicar-los i exposar-los amb menció expressa del nom dels autors i dels centres als quals pertanyen.  
5) A l'autor de cada treball seleccionat se li concedirà un premi consistent en material escolar, per valor de cinc-cents euros (500 €), una medalla commemorativa i un diploma del Consell Valencià de Cultura.  
  
6) Als centres docents que hagen aconseguit el nombre més gran de seleccionats en cada nivell (ESO i Batxillerat) i modalitat se'ls obsequiarà amb material docent per valor de mil euros (1.000 €), una medalla commemorativa i un diploma del Consell Valencià de Cultura.  
7) Els centres docents poden començar el procés de realització i enviament dels treballs des del moment de la publicació de la convocatòria. Com s'indica en la base 2, la data límit de recepció dels treballs en la seu del Consell Valencià de Cultura és el 30 d'abril de 2012.  
8) La decisió del jurat es farà pública en un acte que tindrà lloc en la seu del Consell Valencià de Cultura al voltant del 15 de maig de 2012, en el qual es procedirà al lliurament dels premis. El Consell Valencià de Cultura es reserva la possibilitat de modificar la data de l'acte de lliurament.  
9) Els treballs no premiats podran ser retirats en un termini de tres mesos, transcorreguts els quals s'entendrà que el concursant renuncia als seus drets.  
10) La participació en este concurs implica el coneixement i l'acceptació íntegra de les bases.   
  
Bases del concurs literari  
1) Els textos presentats han de ser inèdits. Han d'estar escrits en qualsevol dels dos idiomes oficials a la Comunitat Valenciana, i han de tractar el tema del reciclatge i les deixalles des de l'òptica de l'autor.  
  
2) Cada alumne pot presentar un sol text, en el gènere literari que preferisca: narrativa, poesia, assaig, etc., amb la condició que no excedisca de set (7) folis.  
3) En cada text han de constar, en lloc ben visible, el nom de l'autor o autora, el curs i el nivell a què pertany, i el centre docent.  
  
Bases del concurs d'il·lustració  
1) Les obres presentades han de ser originals, i han de tractar el problema del reciclatge i les deixalles des de l'òptica de l'autor.  
2) Cada alumne pot presentar una sola obra, en format A-4 i suport Guarro-Geler o similar. Les obres poden presentar-se en color o en blanc i negre, i en qualsevol tècnica. De tota manera, aconsellem evitar tècniques poc estables, com el pastel i les ceres. Si s'empra el collage, s'evitaran els materials que puguen desprendre's del suport.  
  
3) Cada obra ha de portar un lema i anirà acompanyada d'un sobre en l'exterior del qual s'ha de fer constar el lema, i en un full situat en l'interior el nom de l'autor o autora, el curs i el nivell a què pertany, i el centre docent.  
4) Tenint en compte la possibilitat que les obres d'interés siguen publicades, convé no utilitzar tintes plata, or i altres que no estiguen dins de la gamma normalitzada.  
5) El Consell Valencià de Cultura considerarà la possibilitat de triar una de les obres premiades, independentment del nivell a què corresponga, i publicar-la en cartells o en fullets. En tal cas, en el dit cartell o fullet constaran les dades de l'alumne i del centre escolar a què pertany.